२०६४ मा सरकारी जागिरबाट निवृत्त भोजपुरका ईश्वर ढकाल (६६) ले ललितपुर उपमहानगरपालिका–९, बालकुमारीमा अढाइतलाको घर बनाए, बाँकी जीवन यही घरमा बिताउने योजनासाथ। तर, अहिले यही घर आतंक बनेको र छाडेर जाने ठाउँ पनि नभएको ढकाल बताउँछन्। उनको घरलाई भूकम्पले केही गरेको छैन, तर छेवैमा पछि ठडिएको १३ तले 'वेस्टार अपार्टमेन्ट' चिराचिरा परेको छ। त्यो कतिखेर ढलेर थिच्न आइपुग्ने हो भन्ने त्रास छिमेकमा व्याप्त छ। भवन विभागले 'वेस्टार टावर' मा बस्न नमिल्ने भन्दै पहेंलो स्टीकर टाँसेको छ। “जीवनभरको कमाइ हालेर बुढेसकालमा ओत लाग्न बनाएको घरमा बस्न नसकिने भो”, एक महीना चउरमा बस्दा बिरामी हुन थालेपछि घर फर्केका ढकाल भन्छन्, “हाम्रो जीउज्यानको सुरक्षा कसले गर्ने?”
